Author: Ing. Gogora
Last saved by: denko

Návrh
na zrušenie úlohy  č. 3 z Plánu práce vlády SR na rok 2003 

Úloha: “Návrh na určenie kompetencií a vzťahov jednotlivých orgánov štátnej správy na zabezpečenie realizácie spoločnej poľnohospodárskej politiky EÚ v SR” 

Termín: február 2003 
Zabezpečí: MP SR
Spolupráca: MF SR, MH SR
Termín tejto úlohy bol zmenený na základe súhlasu predsedu vlády SR- list č. 868/2003 – PV z 25. 2. 2003 na „do 30. 6. 2003“.
                      
Zdôvodnenie návrhu na zrušenie: 
V Pláne práce vlády SR na rok 2003 (schválený uzn. vlády SR č.1381/2002) bolo Ministerstvu pôdohospodárstva SR uložené v  mesiaci februári predložiť vláde „Návrh na určenie kompetencií a vzťahov jednotlivých orgánov štátnej správy na zabezpečenie realizácie spoločnej poľnohospodárskej politiky EÚ v SR“. Vypracovanie tejto úlohy vyplývalo zo „Správy o poľnohospodárstve a potravinárstve v  SR 2002“, ktorú schválila vláda SR uznesením č. 960 zo 4. septembra 2002 a malo sa ňou zabezpečiť riešenie kompetencií Ministerstva pôdohospodárstva a ostatných vládnych inštitúcií a orgánov v súvislosti s prevzatím Spoločnej poľnohospodárskej politiky EÚ po vstupe Slovenska  do tohto Spoločenstva. 
V čase, keď mal byť tento dokument predložený na rokovanie vlády (február 2002) prebiehali zároveň práce na príprave Zákona o Pôdohospodárskej platobnej agentúre, o podpore podnikania v pôdohospodárstve a o zmene a doplnení niektorých zákonov, ktorý sa zaoberá aj touto problematikou. Z tohto dôvodu sme požiadali predsedu vlády o odklad predloženia materiálu do vlády, kým sa definitívne nerozhodne, akým spôsobom bude táto problematika riešená. 
Zákon o Pôdohospodárskej platobnej agentúre, o podpore podnikania v pôdohospodárstve a o zmene a doplnení niektorých zákonov  bol 23. mája 2003 opätovne (po doplnení na základe prerokovania v apríli 2003) predložený na prerokovanie v Legislatívnej rade vlády SR a následne 26.6.2003 prerokovaný a schválený vládou SR. 
Tento zákon je jednou z kľúčových legislatívnych noriem, ktorého potreba vyplynula z Národného programu pre prijatie acquis communautaire a je súčasťou Partnerstva pre vstup. Rieši sa ním problematika, ktorá je zahrnutá v práve EÚ,  predovšetkým nariadenia Rady ES č. 1258/1999, č.26/1962 a nariadenia EK č. 1663/1995. 
Cieľom zákona je zabezpečiť administratívne úlohy súvisiace s budúcou spoločnou poľnohospodárskou politikou s krajinami Európskeho spoločenstva. V zmysle navrhovaného zákona bude Ministerstvo pôdohospodárstva SR po vstupe plniť úlohu kompetentného riadiaceho orgánu pre garančnú sekciu Európskeho poľnohospodárskeho usmerňovacieho a garančného fondu. Zákonom z hľadiska MP SR (resp. nadväzujúcimi vykonávacím predpismi k zákonu) budú  okrem iného riešené:   činnosti na účely zabezpečenia poskytovania finančných  prostriedkov  zo všeobecného rozpočtu ES,  rozhodovanie o pridelení výrobných kvót pre výrobcov,  rozhodnutia o udelení povolení na vývoz alebo dovoz výrobkov (licencie), vyberanie finančnej zábezpeky na udelenia licencie na vývoz výrobku, vyberanie odvodov z produkcie cukru a ďalšie.
	Na základe uvedeného Ministerstvo pôdohospodárstva SR nevidí nutnosť  v súčasnosti predkladať na rokovanie vlády SR osobitný materiál „Návrh na určenie kompetencií a vzťahov jednotlivých orgánov štátnej správy na zabezpečenie realizácie spoločnej poľnohospodárskej politiky EÚ v SR” s tým, že sa táto oblasť rieši v dostatočnom rozsahu v návrhu Zákona o Pôdohospodárskej platobnej agentúre, o podpore podnikania v pôdohospodárstve a o zmene a doplnení niektorých zákonov, prípadne sa bude riešiť vo vykonávacích predpisoch k nemu.  Navrhujeme preto túto úlohu vyplývajúcu z Plánu práce vlády SR na rok 2003 vypustiť.